次韵張耒見寄
作者：蘇轍
朝代：宋

paragraphs: 相逢十年驚我老，雙鬢蕭蕭似秋草。
壺漿未洗兩脚泥，南轅已向淮陽道。
我家初無負郭田，茅廬半破蜀江邊。
生計長隨五斗米，飄摇不定風中烟。
茹蔬飯糗不願餘，茫茫海內無安居。
此身長似伏轅馬，何日還爲縱壑魚。
憐君與我同一手，微官骯髒羞牛後。
請看插版趨府門，何似曲肱眠甕牖。
中流千金買一壺，櫝中美玉不須沽。
洛陽榷酒味如水，百錢一角空滿盂。
縣前女几翠欲滴，吏稀人少無晨集。
到官惟有懶相宜，卧看南山春雨濕。